Jonathan Littell

Jonathan Littell (født 1967) er en tospråklig (engelsk/fransk) forfatter med dobbelt statsborgerskap i USA og Frankrike. Han har vært bosatt i Barcelona og har jødisk familiebakgrunn. Littells debutroman, skrevet på fransk, Les Bienveillantes (Norsk tittel: De velvillige) (2006), vakte stor oppsikt. Den ble tildelt to større franske priser og er oversatt til 30 språk. Tom Lotherington fikk i 2009 Bastianprisen for sin oversettelse av boken til norsk.

 Bakgrunn 
Jonathan Littell ble født 10. oktober 1967 i New York City. Littell er sønn av forfatteren Robert Littell. Hans hans besteforeldre var jøder som emigrerte fra Polen til USA på slutten av det 19. århundre. Littell definerer seg ikke som jøde «i det hele tatt» og er sitert på å ha sagt: «for me Judaism is more [of] a hictorical background».https://www.haaretz.com/2008-05-29/ty-article/the-executioners-song/0000017f-f94e-d318-afff-fb6f227c0000 Han studerte kunst og litteratur på Yale University og tok eksamen med bachelorgrad i 1989.

Littell vokste delvis opp i Frankrike. Littell ankom Frankrike tre år gammel og fullførte så en del av sin utdannelse i hjemlandet fra han var tretten til seksten år, før han returnerte til Frankrike for å oppnå sin baccalauréat.

Littell fikk fransk statsborgerskap i mars 2007 og han kunne beholde sitt amerikanske statsborgerskap.

 Virke 
1994–2001 arbeidet Littell for den internasjonale humanitære organisasjonen Action Against Hunger. Han ledet organisasjonens arbeid i Tsjetsjenia, og arbeidet i Bosnia og Afghanistan. I januar 2001 ble han offer for et bakholdsangrep, der han ble lettere skadet og Kenny Gluck fra Leger Uten Grenser ble kidnappet.

I et intervju med Haaretz i mai 2008 beskyldte Littell Israel for å anvende Holocaust for politiske mål og sammenliknet Israels oppførsel i de okkuperte områdene med den til nasjonalsosialistene før andre verdenskrig.

Da Vladimir Putin kom til makten oppfattet Littell ham som en ubetydelig KGB-agent av lav rang uten evne til å se det store bilder. Senere fremsto Putin som en god taktiker og ifølge Littell invaderte Putin Ukraina i 2022 fordi Vesten fremsto som svak. 

 Verker 
Littells roman, Les Bienveillantes, ble skrevet på fransk og utgitt i Frankrike i 2006 (Norsk utgave 2008: De velvillige).http://www.aftenposten.no/kultur/--Gestapo-rundt-oss-pa-alle-kanter-Det-var-et-fenomenalt-liv-7958131.html Romanen på 1000 sider forteller historien om den andre verdenskrig og østfronten gjennom minnene til den fiktive SS Obersturmbannführer Maximilian Aue. Romanen er delvis basert på Friedrich Jecklens virke.

Littell har sagt at han ble inspirert til å skrive romanen etter å ha sett et fotografi av Zoya Kosmodemyanskaya, en sovjetisk partisan som ble henrettet av nasjonalsosialistene. Den opprinnelige inspirasjonen til romanen sporer han til Claude Lanzmanns Shoah, en kritikerrost film om holocaust, fra 1989. Research til romanen ble påbegynt i 2002, det første utkastet ble skrevet for hånd på 112 dager.

Littell hevder at han skapte sin hovedperson, Max Aue, ved å forestille seg hva han selv kunne ha gjort hvis han hadde blitt født i førkrigs-Tyskland og blitt nasjonalsosialist.

Les Bienveillantes vant Prix Goncourt i 2006 og Det franske akademis romanpris og er en utfordrer til flere andre litterære priser i Frankrike. Littell nektet imidlertid å stille opp ved prisutdelingene. Kritikkene i Frankrike var generelt gode. Romanen solgte 280 000 eksemplarer i løpet av de første seks ukene. Den har per 24. august 2008 solgt mer enn én million eksemplarer i Frankrike og er under utgivelse i over tredve land.

Littells eneste tidligere utgitte bok, cyberpunkromanen Bad Voltage (1989), forteller historien om Lynx, en «halvblods» som er bosatt i et futuristisk Paris. Littell har dessuten utgitt en detaljert etterretningsrapport om sikkerhetsorganene til Den russiske føderasjon (kun som e-bok). I 2007 kom tekstsamlingen Études og i 2008 boken om den belgiske nazilederen Léon Degrelle: Le sec et l'humide (Det tørre og det våte).

 Referanser 

 Eksterne lenker 



Kategori:Forfattere fra USA
Kategori:Franske forfattere
Kategori:Personer fra New York City
Kategori:Personer fra USA av polsk opphav